Daerah Lubok Antu

Lubok Antu merupakan sebuah daerah pentadbiran di wilayah Sarawak, Malaysia. Daerah ini berada di bawah pentadbiran Bahagian Sri Aman. Pusat pentadbiran daerah ini terletak di Pekan Lubok Antu. Daerah ini juga berbatasan dengan Badau, di Kalimantan Barat, Indonesia. Sebilangan besar penduduknya merupakan kaum Iban. Aktiviti ekonomi utama di daerah ini adalah aktiviti pertanian.

Etimologi
Nama Lubok Antu dikatakan berasal daripada peristiwa peperangan yang sering berlaku dalam kalangan masyarakat Iban pada suatu masa dahulu. Peperangan yang berlaku menyebabkan banyak kehilangan nyawa dan mayat-mayat yang terkorban dihanyutkan arus deras dari hulu Sungai Batang Ai ke suatu lubuk di hilir sungai. Tiada siapa yang berani menguruskan mayat-mayat yang telah tersadai di lubuk tersebut. Lubuk di mana mayat tersadai itu pula mula dianggap berpuaka oleh penduduk tempatan, maka lahirlah nama Lubok (lubuk) Antu (hantu/puaka).

Terdapat juga cerita legenda masyarakat setempat mengenai asal-usul nama Lubok Antu. Menurut legenda tersebut, suatu ketika dahulu ada dua orang adik-beradik bernama Chiri dan Jampi. Suatu hari, mereka pergi ngamboh parang (Nempek parang). Sekembalinya daripada ngamboh, mereka telah terserempak dengan Bunga Nuing iaitu Orang Panggau atau Orang Kayangan. Mereka dicabar oleh Bunga Nuing untuk beradu ketajaman parang. Dalam peraduan itu Bunga Nuing telah mansap (menetak) batu yang terdapat di tepi sebuah lubuk. Bunga Nuing yang menetak batu tersebut bukanlah golongan manusia biasa dan masyarakat tempatan pada masa itu pun beranggapan bahawa lubuk tersebut ada berpuaka atau berhantu. Semenjak itu, daerah ini secara keseluruhan telah dikenali sebagai Lubok Antu. Batu yang ditetak oleh Bunga Nuing masih ada sehingga sekarang.

Sejarah
Lubok Antu telah wujud seawal era penjajahan sekitar awal tahun 1800-an. Menurut orang-orang tua, 2-3 buah kedai pertama yang didirikan dahulu terletak berdekatan dengan Klinik Kesihatan Lubok Antu sekarang. Lokasinya kira-kira 20 meter dari tebing Sungai Batang Ai. Kedai-kedai tersebut memenuhi keperluan penduduk yangnya yang terdiri daripada komuniti Cina, Melayu dan Iban yang kebanyakannya tinggal di sepanjang sungai Batang Ai, Sungai Engkari dan Sungai Lemanak. Pada masa kini, kedai-kedai tersebut telah dipindahkan ke lokasi lain.

Sekitar tahun 80-an, program penempatan semula penduduk dijalankan di Lubok Antu bagi memberi ruang kepada pembangunan empangan hidroelektrik pertama Sarawak.

Pentadbiran
Daerah Lubok Antu terletak di bawah pentadbiran Pejabat Daerah Lubok Antu yang merupakan sebahagian daripada pentadbiran Bahagian Sri Aman. Pihak berkuasa tempatan yang mentadbir daerah ini pula ialah Majlis Daerah Lubok Antu.

 Politik 
Daerah Lubok Antu diletakkan di bawah dua kawasan Dewan Undangan Negeri (DUN) iaitu Engkelili (N33) dan Batang Ai (N34) yang terletak di bawah kawasan Parlimen Lubok Antu (P203).

Demografi

Berdasarkan bancian Malaysia 2020, jumlah penduduk di daerah Lubok Antu ialah seramai 24,573 orang dengan kepadatan penduduk lapan orang perkilometer persegi yang dikategorikan sebagai taburan penduduk jarang. Bancian ini juga merekodkan sejumlah 6,478 isi rumah dengan 8,309 tempat kediaman. Majoriti penduduk di daerah Lubok Antu merupakan Bumiputera selain Melayu, dengan majoriti antara mereka berbangsa Iban. Penduduk berbangsa Cina membentuk kumpulan kedua terbesar diikuti penduduk berbangsa Melayu. Penduduk bukan warganegara terdiri daripada 707 orang.
+Bilangan penduduk mengikut bangsa pada tahun 2020.StatusBangsaJumlahWarganegaraMelayu846Bumiputera lain21,582Cina1,393India10Lain-lain35Bukan warganegara -707Jumlah24,573

 Agama 

Di daerah Lubok Antu, agama Kristian merupakan agama paling ramai penganut dengan peratusan lebih 88 peratus diikuti agama Islam sebanyak lebih enam peratus. Penduduk beragama Buddha membentuk kelompok ketiga terbesar dengan peratusan lebih empat peratus dari jumlah penduduk. Terdapat juga penduduk beragama lain seperti Hindu serta tidak beragama yang membentuk kumpulan minoriti.
+Bilangan penduduk mengikut agama (2020)AgamaJumlahKristian21,632Islam1,512Buddha1,088Hindu5Lain-lain118Tidak beragama218Jumlah24,573

Ekonomi
Kebanyakan masyarakat Iban di sini mengamalkan sistem pertanian pindah bagi tanaman padi. Aktiviti lain termasuklah menoreh getah dan menanam kelapa sawit. Aktiviti perniagaan kecil-kecilan dalam menghasilkan produk tempatan seperti ikan tilapia merah yang sangat popular, ikan tengadak dan hasil tani tempatan juga dijalankan.

Pertanian
Pertanian merupakan aktiviti turun-temurun penduduk di Lubok Antu. Dahulu aktiviti pertanian dijalankan secara tradisional, tetapi kini  aktiviti pertanian komersial turut dijalankan seiring perkembangan teknologi. Antara aktiviti pertanian yang dijalankan penduduk termasuklah penanaman padi bukit dan paya, getah, kelapa sawit, lada, koko dan sebagainya. Badan-badan kerajaan seperti Jabatan Pertanian, RISDA, Lembaga Minyak Sawit Malaysia, Lembaga Getah Malaysia dan banyak lagi memberi bantuan dari segi pemberian khidmat nasihat kepada penduduk tempatan yang terlibat dengan aktiviti pertanian.

Perikanan
Lubok Antu merupakan kawasan yang sangat seusai bagi aktiviti penternakan ikan dalam sangkar di Sarawak. Sangkar-sangkar tersebut dibina di tasik yang terletak di Empangan Hidroelektrik Batang Ai. Kerja-kerja penternakan dikendalikan oleh para penduduk yang menganggotai Persatuan Peladang Lubok Antu. Antara ikan yang diternak ialah tilapia, patin, baung dan belida. Saiz sangkar yang digunakan berukuran kira-kira 10 meter persegi. Terdapat lebih 20 buah sangkar ikan yang telah dibina setakat ini tasik tersebut. Ikan-ikan akan dijual setelah diternak dalam tempoh 4 bulan pada harga RM8.00 sekilogram mengikut jenis ikan. Ikan yang sudah dibersihkan akan mendapat permintaan yang tinggi berbanding ikan segar. Jualan ikan akan dilakukan sekali dalam tempoh dua minggu kepada pemborong yang memasarkannya ke Bandaraya Kuching.

Penternakan
Penternakan merupakan aktiviti sampingan yang dilakukan oleh penduduk Lubok Antu selain daripada aktiviti pertanian dan perniagaan. Antara haiwan ternakan ialah ayam, itik, khinzir dan ikan dalam sangkar atau dalam tong. Sebagai usaha kerajaan untuk meningkatkan pendapatan penduduk setempat, beberapa agensi kerajaan seperti Jabatan Pertanian Sarawak telah diamanahkan untuk membantu penduduk tempatan dengan menyalurkan bantuan seperti projek 1Azam kepada penerima-penerima terpilih.

Keusahawanan
Terdapat empat buah kedai runcit yang dimiliki oleh penduduk bumiputera dan manakala 94 buah lagi diusahakan oleh kaum Cina. Ini menunjukkan tiada halangan bagi mana-mana kaum untuk turut sama bersaing secara sihat dalam bidang perniagaan. Di samping itu, terdapat kilang kelapa sawit di bawah pengurusan Lembaga Penyatuan Dan Pemulihan Tanah Sarawak (SALCRA) turut membuka peluang pekerjaan kepada penduduk di kawasan ini.

Kemudahan Awam Lain
Mahkamah Undang-Undang dan Penguatkuasaan Undang-Undang
 Ibu Pejabat Polis Daerah Lubok Antu

Penjagaan Kesihatan
 Klinik Kesihatan Lubok Antu

Lain-Lain
 Dewan Kompleks Sukan Lubok Antu

Pendidikan
Tiada kampus Institut Pengajian Tinggi Awam (IPTA) atas  swasta (IPTS) di Daerah Lubok Antu setakat ini. Antara institusi persekolahan menengah, rendah dan pendidikan awal yang ada di daerah ini ialah :
 Sekolah Menengah Kebangsaan Lubok Antu
 Sekolah Kebangsaan Lubok Antu
 Tadika Kemas Lubok Antu

Tarikan

Antara tarikan yang boleh dilawati di daerah Lubok Antu ialah:
 Aiman Batang Ai Resort Lubok Antu
 Taman Negara Batang Ai
 Wong Merah Lubok Antu
 Lubok Kasai Nanga Sumpa
 Menyang Tais Lubok Antu
 Pangkalan Hidro Batang Ai

Rujukan

 Pautan luar 
 Majlis Daerah Lubok Antu 

Kategori:Daerah di Bahagian Sri Aman
Kategori:Lintasan sempadan Indonesia–Malaysia